เร่งตั้ง"ไตรรงค์" เสียบ 10 ตำแหน่งคุมศก.
คณะรัฐมนตรี อนุมัติ "ไตรรงค์ สุวรรณคีรี" ดำรงทุกตำแหน่งเดิมของ "กอร์ปศักดิ์" เบื้องต้น 10 ตำแหน่ง&nbsp;&nbsp;&nbsp;
19 ม.ค. 2553

คณะรัฐมนตรี อนุมัติ "ไตรรงค์ สุวรรณคีรี" ดำรงทุกตำแหน่งเดิมของ "กอร์ปศักดิ์" เบื้องต้น 10 ตำแหน่ง    
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี มีมติอนุมัติตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอเรื่อง การเปลี่ยนแปลงประธานกรรมการและรองประธานกรรมการฯ ในคณะกรรมการระดับชาติ โดยแต่งตั้งให้นายไตรรงค์ สุวรรณคีรี รองนายกรัฐมนตรีคนใหม่ ดำรงตำแหน่งในทุกตำแหน่งเดิมของนายกอร์ปศักดิ์ สภาวสุ อดีตรองนยกรัฐมนตรี ที่ขณะนี้ดำรงตำแหน่งเลขาธิการนายกรัฐมนตรี
ทั้งนี้ เป็นตำแหน่งประธานกรรมการ รวม 5 คณะ ประกอบด้วย 1.คณะกรรมการจัดทำแผนการบริหารราชการแผ่นดิน 2.คณะกรรมการอำนวยการจัดระบบศูนย์ราชการ (กศร.) 3.คณะกรรมการพัฒนาขีดความสามารถในการแข่งขันของประเทศ (กพข.) 4.คณะกรรมการพัฒนาพื้นที่บริเวณชายฝั่งทะเลตะวันออก (กพอ.) และ 5.คณะกรรมการบริหารจัดการเรื่องอาหารและพลังงาน เพื่อรองรับสถานการณ์วิกฤตอาหารและพลังงานของโลก
ขณะที่เป็นตำแหน่งรองประธานกรรมการ รวม 5 คณะ ได้แก่ 1.คณะกรรมการรัฐมนตรีเศรษฐกิจ (รศก.) 2.คณธกรรมการร่วมภาครัฐและเอกชนเพื่อแก้ไขปัญหาเศรษฐกิจ (กรอ.) 3.คณะกรรมการพัฒนาพื้นที่ชายฝั่งทะเลภาคใต้ (กพต.) 4.คณะกรรมการพัฒนาความร่วมมือทางเศรษฐกิจกับประเทศเพื่อนบ้าน (กพบ.) และ 5.คณะกรรมการพัฒนาระบบการบริหารจัดการขนส่งสินค้าและบริการของประเทศ (กบส.)